Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi /* KOM/95/0653 lopull. - CNS 95/0355 */



Virallinen lehti nro C 089 , 26/03/1996 s. 0007



Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi (96/C 89/07) KOM(95) 653 lopull. - 95/0355(CNS) (Komission esittämä 22 päivänä tammikuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, ottaa huomioon alueiden komitean lausunnon, sekä katsoo, että Euroopan yhtenäisasiakirjan esipuheessa jäsenvaltiot korostivat tarvetta "edistää demokratiaa niiden perusoikeuksien perusteella, jotka on tunnustettu jäsenvaltioiden valtiosäännöissä ja muussa lainsäädännössä, yleissopimuksessa ihmisoikeuksien ja perusvapauksien suojaamiseksi ja Euroopan sosiaalisessa peruskirjassa, erityisesti vapautta, tasa-arvoa ja sosiaalista oikeudenmukaisuutta", Euroopan unionista tehdyn sopimuksen F artiklan 2 kohdassa todetaan, että unioni "pitää arvossa yhteisön yleisinä periaatteina perusoikeuksia, sellaisina kuin ne taataan ihmisoikeuksien ja perusvapauksien suojaamiseksi Roomassa 4 päivänä marraskuuta 1950 allekirjoitetussa Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä", korkean työllisyysasteen ja sosiaaliturvan edistäminen kaikkialla yhteisössä sekä elintason ja elämänlaadun nousu jäsenvaltioissa ovat yhteisön tavoitteita, taloudellisen ja sosiaalisen kehityksen edistäminen taloudellista ja sosiaalista yhteenkuuluvuutta lujittamalla on Euroopan unionin tavoitteita, rotusyrjinnän ja muukalaisvihamielisten asenteiden ja ennakkoluulojen jatkuva esiintyminen uhkaa taloudellista ja sosiaalista yhteenkuuluvuutta Euroopan unionissa, rasistiset ja muukalaisvihamieliset asenteet voivat olla vapaaseen liikkuvuuteen liittyvien oikeuksien tehokkaan toteuttamisen este, taloudellisten vaikeuksien lisääntyminen jättää monet ihmiset Euroopan unionissa kaiken taloudellisen, sosiaalisen ja poliittisen osallistumisen ulkopuolelle ja tarjoaa hedelmällisen maaperän rasistisille ja muukalaisvihamielisille asenteille, rotusyrjintään, muukalaisvihaan ja antisemitismiin on puututtava pääasiassa paikallisella, alueellisella ja kansallisella tasolla, ongelmalla on kuitenkin perusolemukseltaan Euroopan laajuinen ulottuvuus; tiedon ja kokemusten vaihto sekä rotusyrjinnän ja muukalaisvihan vastaisessa taistelussa toteutettuja toimenpiteitä koskeva yhteistyö ja neuvottelut komission, jäsenvaltioiden ja rotusyrjintää vastaan taistelevien toimielimien edustajien välillä ovat tärkeitä yhteisvastuullisuuden kehittymiseksi yhteisössä, Euroopan tasolla toteutettavien toimenpiteiden on tarkoitus koordinoida ja täydentää toimenpiteitä, joita jäsenvaltioissa toteutetaan eri tasoilla, Euroopan parlamentin, neuvoston ja komission 5 päivänä huhtikuuta 1977 antamassa yhteisessä julistuksessa (1) todettiin, että "perusoikeuksia, jotka pohjautuvat erityisesti jäsenvaltioiden perustuslakeihin ja Euroopan yleissopimukseen ihmisoikeuksien ja perusvapauksien turvaamiseksi" kunnioitetaan toimielimissä, Euroopan parlamentti, neuvosto, neuvostossa kokoontuneet jäsenvaltioiden edustajat ja komissio antoivat 11 päivänä kesäkuuta 1986 rotusyrjinnän ja muukalaisvihan vastaisen yhteisen julistuksen (2), jossa korostettiin "riittävän ja puolueettoman tiedon tärkeyttä ja kaikkien kansalaisten saattamista tietoisiksi rotusyrjinnän ja muukalaisvihan vaaroista, sekä tarvetta varmistaa, että kaikki syrjivät teot ja syrjinnän muodot saadaan ennalta ehkäistyiksi tai hillityiksi", neuvosto ja neuvostossa kokoontuneet jäsenvaltioiden edustajat antoivat 29 päivänä toukokuuta 1990 päätöslauselman rotusyrjinnän ja muukalaisvihan vastaisesta taistelusta (3), Eurooppa-neuvosto on useaan otteeseen tuominnut rotusyrjinnän ja muukalaisvihan ja vaatinut jäsenvaltioita toteuttamaan tehokkaita toimenpiteitä (4), Korfun Eurooppa-neuvosto päätti kesäkuussa 1994 tehostaa pyrkimyksiään kehittää unionitasolla kokonaisstrategia, jolla pyritään taistelemaan rotusyrjintää ja muukalaisvihaa vastaan, Cannesin Eurooppa-neuvosto ilmaisi kesäkuussa 1995 tyytyväisyytensä neuvoa-antavan rotusyrjintä- ja muukalaisvihakomitean 30 päivänä toukokuuta 1995 antaman lopullisen kertomuksen päätelmiin sekä oikeus- ja sisäasiainneuvoston kertomukseen, Euroopan parlamentin rotusyrjintää ja muukalaisvihaa käsittelevä tutkintalautakunta suositteli 23 päivänä heinäkuuta 1990 antamassaan kertomuksessa, että nimettäisiin Euroopan rotujen välisen sopusoinnun vuosi, Euroopan parlamentin rotusyrjintää ja muukalaisvihaa vastustavat päätöslauselmat, erityisesti ne, jotka on annettu 21 päivänä huhtikuuta 1993, 3 päivänä joulukuuta 1993, 27 päivänä lokakuuta 1994, 27 päivänä huhtikuuta 1995 ja 27 päivänä lokakuuta 1995, tuomitsevat jyrkästi rotusyrjinnän ja muukalaisvihan (5), vastauksena komission valkoiseen kirjaan Euroopan sosiaalipolitiikasta Euroopan parlamentti kehotti komissiota 19 tammikuuta 1995 antamassaan päätöslauselmassa (6) esittämään ehdotuksia, joiden tarkoituksena on taata tasa-arvoiset mahdollisuudet työpaikoilla riippumatta iästä, rodusta, uskonnosta, sukupuolesta tai vammaisuudesta, talous- ja sosiaalikomitea kehotti 25 marraskuuta 1992 antamassaan päätöslauselmassa rotusyrjinnästä, muukalaisvihasta ja uskontoja koskevasta suvaitsemattomuudesta jäsenvaltioita ryhtymään kiireellisiin ja tehokkaisiin toimiin ja vetosi Eurooppa-neuvostoon, jotta tämä antaisi suuntaviivat ehdotuksille, joilla voidaan hyväksyä käytännön toimenpiteet rasististen ennakkoluulojen ja väkivallan vastustamiseksi, rotusyrjintää ja muukalaisvihaa koskevissa, 5 ja 23 lokakuuta 1995 annetuissa päätöslauselmissaan työvoima- ja sosiaaliasiainneuvosto sekä opetusasiainneuvosto ottivat huomioon komission aikomuksen esittää tulevia toimia, joilla taistella rotusyrjintää ja muukalaisvihaa vastaan (7), Yhdistyneet Kansakunnat julisti vuoden 1995 "kansainväliseksi suvaitsevaisuuden vuodeksi" ja Euroopan neuvosto on toteuttanut 9 päivänä lokakuuta 1993 annetun Wienin julistuksen perusteella Euroopan rotusyrjinnän, muukalaisvihan, antisemitismin ja suvaitsemattomuuden vastaisen nuorisokampanjan osana sen toimintaa tällä alalla, on tärkeää toimia tämän kokemuksen perusteella Euroopan unionin tasolla erityisesti päällekkäisen työn välttämiseksi, kuten Madridissa 6 päivänä marraskuuta 1995 pidetyssä neljän osapuolen välisessä kokouksessa Euroopan unionin ja Euroopan neuvoston välillä korostettiin, työmarkkinaosapuolten huippukokouksessa Firenzessä 21 päivänä lokakuuta 1995 hyväksyttiin yhteinen julistus rotusyrjinnän ja muukalaisvihan ennaltaehkäisystä sekä tasavertaisen kohtelun edistämisestä työpaikoilla, komissio on osoittanut Euroopan parlamentille ja neuvostolle tiedonannon, jossa komissio esittelee rotusyrjinnän vastaisen toimintansa, ja perustamissopimus ei anna tämän päätöksen hyväksymiseksi muita kuin 235 artiklassa annetut valtuudet, ON TEHNYT TÄMÄN PÄÄTÖKSEN 1 artikla Vuosi 1997 nimetään "Euroopan rotusyrjinnän vastaiseksi vuodeksi". 2 artikla Euroopan rotusyrjinnän vastaisen vuoden tavoitteet ovat a) kohottaa tietoisuutta ja levittää tietoa rotusyrjinnästä, muukalaisvihasta ja antisemitismistä yhteisössä; b) korostaa rotuun, ihonväriin, uskontoon ja kansalliseen tai etniseen alkuperään perustuvan syrjinnän uhkaa yhteisön taloudelliselle ja sosiaaliselle lähentymiselle; c) tuoda julkiseen tietoisuuteen integrointipolitiikkojen edut, erityisesti koulutuksen, ammattikoulutuksen, asumisen ja työllisyyden aloilla; d) kannustaa sellaista toimintaa koskevaa pohdintaa ja keskustelua, jota tarvitaan rotusyrjinnän, muukalaisvihan ja antisemitismin vastustamiseksi yhteisössä; e) levittää laajasti tietoa toimenpiteistä ja toiminnoista, joilla rotusyrjintää, muukalaisvihaa ja antisemitismiä vastaan taistellaan kansallisella ja Euroopan tasolla; f) edistää yhteisvastuuperiaatetta kaikkien yhteiskunnan jäsenten välillä; g) ottaa rotusyrjinnästä, muukalaisvihasta ja antisemitismistä kärsivät mukaan Euroopan yhdentymiskehitykseen. 3 artikla 1. Edellä 2 artiklassa asetetut tavoitteet pyritään saavuttamaan erityisesti seuraavilla toimilla: - yleisen tunnuksen ja iskulauseen käyttö; - kilpailujen ja palkintojen järjestäminen yhteisötasolla; - julkisten ja yksityisten toimielinten sekä työmarkkinaosapuolten järjestämät paikalliset ja liikkuvat tietotapahtumat sosiaaliseen integroitumiseen liittyvien hankkeiden sekä rotusyrjinnän, muukalaisvihan ja antisemitismin vastaisten kampanjoiden saavutusten korostamiseksi ja edistämiseksi kansallisella tasolla ja yhteisön tasolla; - yhteistyö tiedotusvälineiden kanssa tiedotuskampanjoiden yhteydessä, erityisesti koskien maahanmuuttajien ja etnisten vähemmistöjen panosta Euroopan yhteisön vaurastumisessa; - tiedon julkaiseminen kansallisella ja yhteisön tasolla muun muassa rotusyrjinnän vastaisen vuoden tapahtumista. 2. Edellä 1 kohdassa mainittujen toimenpiteiden yksityiskohdat ovat liitteessä. 4 artikla 1. Komissio vastaa tämän päätöksen täytäntöönpanosta. 2. Komissiota avustaa luonteeltaan neuvoa-antava komitea, joka koostuu jäsenvaltioiden edustajista ja jonka puheenjohtajana toimii komission edustaja. Komission edustaja antaa komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on otettava huomioon komitean lausunto niin suurelta osin kuin mahdollista. Sen on ilmoitettava komitealle, millä tavalle lausunto on otettu huomioon. 3. Puheenjohtajan aloitteesta tai jonkun komitean jäsenen pyynnöstä komitea ottaa tutkittavakseen minkä tahansa asian, joka liittyy tämän päätöksen täytäntöönpanoon ja osana Euroopan rotusyrjinnän vastaista vuotta toteutettuihin kansallisiin toimenpiteisiin. 5 artikla 1. Jokaisen jäsenvaltion on varmistettava, että perustetaan kansallinen koordinointikomitea tai vastaava hallintoelin organisoimaan jäsenvaltioiden ja tarvittaessa kansallisten ja alueellisten viranomaisten osallistumista Euroopan rotusyrjinnän vastaiseen vuoteen. 2. Edellä 1 kohdassa mainitun komitean tai elimen on varmistettava, että se edustaa kaikkia rotusyrjinnän, muukalaisvihan ja antisemitismin vastaisessa taistelussa mukana olevia toimielimiä ja järjestöjä. 6 artikla 1. Neuvoteltuaan edellä 5 artiklan nojalla perustetun kansallisen koordinointikomitean tai vastaavan hallintoelimen kanssa jäsenvaltiot toimittavat komisssiolle hakemukset, jotka koskevat liitteen B osan mukaisesti toteutettaville toiminnoille annettavaa taloudellista tukea. 2. Komissio tekee liitteen A ja B osassa tarkoitettua toimintaa koskevat päätökset 4 artiklassa säädetyn menettelyn mukaisesti. Komissio varmistaa, että jäsenvaltioiden kesken ja rotusyrjinnän, muukalaisvihan ja antisemitismin vastaiseen toimintaan osallistuvien eri järjestöjen kesken varainjako on tasapuolinen. 7 artikla Komissio varmistaa, että tämän päätöksen nojalla toteutettavat toiminnot ovat yhdenmukaisia ja täydentävät muita yhteisön toimintoja, erityisesti koulutus- ja ammattikoulutusohjelmia, sosiaalista hyljeksintää vastaan taistelevia ohjelmia sekä Euroopan neuvoston toteuttamia toimintoja. 8 artikla Komissio ilmoittaa Euroopan parlamentille, neuvostolle, talous- ja sosiaalikomitealle ja alueiden komitealle työn edistymisestä ja antaa niille lopullisen kertomuksen ohjelman toteuttamisesta viimeistään 31 päivänä joulukuuta 1998. (1) EYVL N:o C 103, 27.4.1977, s. 1 (2) EYVL N:o C 158, 25.6.1986, s. 1 (3) EYVL N:o C 157, 27.6.1990, s. 1 (4) Dublin kesäkuussa 1990, Maastricht joulukuussa 1991, Edinburgh joulukuussa 1992, Kööpenhamina kesäkuussa 1993 (5) EYVL N:o C 150, 31.5.1993, s. 127; EYVL N:o C 342, 20.12.1993, s. 19; EYVL N:o C 323, 21.11.1994, s. 154 ja EYVL N:o C 126, 22.6.1995, s. 75 (27.10.1995 annettua päätöslauselmaa ei ole vielä julkaistu) (6) EYVL N:o C 43, 20.2.1995, s. 63, 24 kohta (7) EYVL N:o C 296, 10.11.1995, s. 13 ja EYVL N:o C 312, 23.11.1995, s. 1 LIITE TOIMINNOT, JOTKA LIITTYVÄT 3 ARTIKLASSA SÄÄDETTYIHIN TOIMENPITEISIIN A. Ainoastaan yhteisön talousarviosta rahoitettavat hankkeet 1. Seminaarien järjestäminen Euroopan tasolla kansainvälisen yhteistyön lisäämiseksi, mukaan lukien rotusyrjinnän vastaisen vuoden avajais- ja päättäjäistapahtumat. Arvioidut kustannukset: 17 prosenttia. 2. Yhteisötason tiedotus- ja julkisuuskapanja, johon kuuluu - Euroopan rotusyrjinnän vastaisen vuoden yleisen tunnuksen ja iskulauseen suunnittelu ja tunnetuksi tekeminen; - julkisen mielenkiinnon herättämiseen tarkoitetun kirjallisen ja audiovisuaalisen aineiston valmistelu ja jakelu; - yhteistyö tiedotusvälineiden kanssa. Arvioidut kustannukset: 25 prosenttia. 3. Palkinnot ja kilpailut, mukaan lukien - kilpailujen järjestäminen Euroopan tasolla rotusyrjinnän vastaisen taistelun saavutusten esille tuomiseksi; - palkintojen myöntäminen tiedotusvälineille Euroopan tasolla suvaitsevaisuuden ja ymmärtämyksen palkitsemiseksi. Arvioidut kustannukset: 25 prosenttia. 4. Muu toiminta Euroopan rotusyrjinnän vastaisen vuoden aiheita koskevan tietoisuuden kohottamiseksi tehdyt tutkimukset; vuoden vaikutusta koskeva arviointitutkimus. Arvioidut kustannukset: 5 prosenttia. 5. Euroopan rotusyrjinnän vastaisen vuoden hallintokustannukset Tekninen apu, joka tarvitaan päätöksen 3 artiklan nojalla toteutettavien toimintamuotojen toteuttamisessa. B. Osin yhteisön talousarviosta rahoitettavat toimenpiteet Aluetason tai kansallisen tason hankkeet ja tapahtumat, jotka liittyvät Euroopan rotusyrjinnän vastaisen vuoden aiheisiin. Näille toimenpiteille voidaan myöntää taloudellista tukea enintään 50 prosenttia niiden kustannuksista. Jäsenvaltiot toimittavat korvaushakemukset komissiolle ja valikoivat hankkeet alustavasti sen perusteella, millaisen panoksen ne voivat antaa tämän päätöksen tavoitteiden saavuttamisessa. Arvioidut kustannukset: 28 prosenttia. C. Toimenpiteet, joita ei rahoiteta yhteisön talousarviosta Julkisten tai yksityisten tahojen vapaaehtoinen toiminta: - Euroopan rotusyrjinnän vastaisen vuoden yleisen tunnuksen ja iskulauseen käyttö tietoisuuden kohottamiseen tähtäävissä kampanjoissa ja tapahtumissa; - Euroopan rotusyrjinnän vastaista vuotta koskevan tiedon levittäminen tiedotusvälineissä.